Document ID: 32011R0581
Publication Date: 2011-06-08

Title and Content:
UREDBA (EU) št. 581/2011 EVROPSKEGA PARLAMENTA IN SVETA
z dne 8. junija 2011
o spremembi Uredbe Sveta (ES) št. 55/2008 o uvedbi avtonomnih trgovinskih preferencialov za Republiko Moldavijo
EVROPSKI PARLAMENT IN SVET EVROPSKE UNIJE STA -
ob upoštevanju Pogodbe o delovanju Evropske unije in zlasti člena 207(2) Pogodbe,
ob upoštevanju predloga Evropske komisije,
po posredovanju osnutka zakonodajnega akta nacionalnim parlamentom,
v skladu z rednim zakonodajnim postopkom (1),
ob upoštevanju naslednjega:
(1)
Uredba Sveta (ES) št. 55/2008 (2) je začela veljati 31. januarja 2008 in se uporablja od 1. marca 2008. Navedena uredba uvaja posebno shemo avtonomnih trgovinskih preferencialov (ATP) za Republiko Moldavijo (v nadaljnjem besedilu: Moldavija). Zagotavlja prost dostop do trga Unije za vse izdelke s poreklom iz Moldavije, razen za nekatere kmetijske proizvode iz Priloge I, za katere so bile določene omejene koncesije v obliki carinskih oprostitev v mejah tarifnih kvot ali v obliki znižanja carine.
(2)
Moldavija je v okviru evropske sosedske politike (ESP), akcijskega načrta ESP med EU in Moldavijo ter vzhodnega partnerstva sprejela velikopotezen načrt za politično združevanje in nadaljnje gospodarsko povezovanje z Unijo. Pogajanja o novem pridružitvenem sporazumu so se začela januarja 2010. Moldavija tudi dobro napreduje na področju približevanja pravne ureditve, ki vodi do konvergence z zakonodajo in standardi Unije, v okviru priprave na prihodnja pogajanja o temeljitem in celovitem območju proste trgovine (DCFTA) med Unijo in Moldavijo v okviru prihodnjega pridružitvenega sporazuma.
(3)
Od začetka uporabe Uredbe (ES) št. 55/2008 je bila tarifna kvota za vino vsako leto v celoti izkoriščena že nekaj mesecev pred koncem leta.
(4)
Moldavsko gospodarstvo so močno prizadeli negativni vplivi svetovne finančne in gospodarske krize. Vinski sektor zaposluje okoli 300 000 delavcev, izvoz vina pa je pomemben vir prihodkov od izvoza.
(5)
Za podporo prizadevanj Moldavije v skladu z ESP in vzhodnim partnerstvom ter za zagotavljanje privlačnega in zanesljivega trga za moldavski izvoz vina se predlaga povečanje obstoječe tarifne kvote za vino, in sicer za leto 2011 s 100 000 hektolitrov na 150 000 hektolitrov, za leto 2012 s 120 000 hektolitrov na 180 000 hektolitrov in od leta 2013 naprej na 240 000 hektolitrov na leto.
(6)
Uredba (ES) št. 55/2008 se uporablja do 31. decembra 2012.
(7)
Pogajanja o prihodnjem DCFTA med Unijo in Moldavijo so skupni cilj obeh strank, pod pogojem, da Moldavija pokaže pripravljenost za pogajanja in prevzem posledic takšnega velikopoteznega načrta. Da se omogoči dovolj časa za ustrezno pripravo ter pogajanja o DCFTA, je treba veljavnost Uredbe (ES) št. 55/2008 podaljšati, da bo veljala tudi po 31. decembru 2012.
(8)
O podaljšanju veljavnosti Uredbe (ES) št. 55/2008 bi se bilo treba odločiti precej pred dnevom prenehanja njene veljavnosti, da se moldavskim gospodarskim subjektom pravočasno zagotovi pregleden in predvidljiv trgovinski sistem za izvoz v Unijo po 31. decembru 2012. Veljavnost navedene uredbe bi bilo treba zato podaljšati do 31. decembra 2015.
(9)
Na podlagi izkušenj, pridobljenih v okviru sedanje sheme ATP, in za podporo nadaljnjega razvoja moldavskega gospodarstva ter procesa približevanja pravne ureditve, ki vodi do konvergence z zakonodajo in standardi Unije v okviru vzhodnega partnerstva, je ustrezno pregledati stopnje tarifnih kvot nekaterih izdelkov, zajetih v sedanje ATP.
(10)
Za zagotovitev upoštevanja mednarodnih obveznosti Unije bi morali biti preferenciali iz te uredbe pogojeni s podaljšanjem ali obnovitvijo sedanjega odstopanja od obveznosti do Svetovne trgovinske organizacije, odobrenega Uniji.
(11)
Uredbo (ES) št. 55/2008 bi bilo zato treba ustrezno spremeniti -
SPREJELA NASLEDNJO UREDBO:
Člen 1
Uredba (ES) št. 55/2008 se spremeni:
1.
v členu 16 se drugi pododstavek nadomesti z naslednjim:
„Uporablja se do 31. decembra 2015.
Preferenciali iz te uredbe se v celoti ali delno prenehajo uporabljati, če niso v celoti ali delno dovoljeni z odstopanjem, ki ga je odobrila Svetovna trgovinska organizacija.
Ti preferenciali se prenehajo uporabljati z dnem prenehanja veljavnosti odstopanja.
Komisija pravočasno pred tem dnem objavi obvestilo v Uradnem listu Evropske unije ter s tem obvesti gospodarske subjekte in pristojne organe. V obvestilu je navedeno, kateri preferenciali iz te uredbe se ne uporabljajo več in datum prenehanja njihove veljavnosti.“;
2.
tabela 1 iz Priloge I se nadomesti s tabelo iz Priloge k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Strasbourgu, 8. junija 2011

Classification:
Level 1 Topics: 100162
100147
100157
100161
Level 2 Topics: 100191
100277
100283
100257
100282
100288
Level 3 Topics: 5775
122
2449
8278
914
2188
2735
All Topics: 2590
2735
5765
5858